**Izlaganje na konferenciji „Kako stići do pomirenja – razumevanja“**

 Poštovani prisutni ja ću svoje izlaganje na današnjoj konferenciji održati na srpskom jeziku dajući primer za drugu reč u nazivu našeg sastanka „razumevanje” jer razumevanje je onda moguće ako upoznamo istoriju, kulturu i jezik jedni drugih.

 Govoreći o pomirenju-razumevanju, moramo se dotači istorije. Prošlost naroda koji žive na ovim prostorima bila je puna burnih događaja. Nalazeći se na raskršću civilizacija, na izuzetnom geostrateškom položaju, narodi koji tu žive neretko su bili izloženi ratovima i razaranjima. Puno puta su bili saveznici u borbi protiv zajedničkih neprijatelja, ali bili su i na suprotstavljenim stranama, što je dovodilo do tragičnih posledica. Međutim zajednički život donosio je i razne oblike saradnje i zajedničkog delovanja u oblastima kulture, nauke, obrazovanja, umetnosti. Bliski odnosi bili su obogaćeni zajedničkim delovanjem istaknutih pojedinaca koji su kulture i umetnost učinili značajnim i prepoznatljivim u širim evropskim okvirima. Ovo ističem iz razloga da bih ukazao na to da u zajedničkom životu na ovim prostorima ima i svetlih a ne samo tamnih primera. A tema današnjeg susreta je kako iz tame izaći na svetlost. Prošlost ne možemo menjati, ali iz nje možemo dosta toga naučiti i odgovornost prema onome što se desilo mora biti odraz našeg objektivnog poznavanja istorije ovih prostora. Upoznavanje i priznanje onog što se desilo, i utvrđivanje pojedinačne odgovornosti za počinjene zločine - to je „naš” zadatak. Moramo se voditi osnovnim ljudskim osobinama i to da pamtimo, ali i da praštamo jedni drugima.

 Kao Mađar napravio bih grešku a da ne spomenem dobar primer pomirenja između Srba i Mađara. Uprkos brojnim teškim događajima iz istorije političke strukture u obe države našle su način da sprovedu niz dešavanja koja su dovela do pomirenja dvaju naroda. Treba spomenuti ključna staništa ovog procesa jer mogu biti primer za druge narode. Osnivanje akademske mešovite komisije koje se bavila istorijom, susreti predsednika, premijera, ministara o dogovoru političkih koraka, deklaracije u parlamentima i na kraju zajednički nastupi u ovom slučaju u Čurugu. Naravno da bi se sve ovo ostvarilo bila je neophodna volja učesnika da se zatvore poglavlja koja otežavaju odnose Srba i Mađara.

 Kao stanovnik Bačke Topole napravio bih grešku a da ne spomenem jedan pozitivan primer razvijanja odnosa među narodima a to je kamp tolerancije smišljen kao susret dece različitih nacija koji žive ili su živeli na ovim prostorima. Upoznavanje jezika i kulture učesnika. koji ukoliko se radi o mladima članovima zajednica koji su bili u sukobu dovodi do ličnih pomirenja i razumevanja.

Atila Babi, šef stručne službe Nacionalnog saveta mađarske nacionalne manjine